‘TVO’ใจกว้างขึ้นค่าแรง320 จ่อขอขึ้นราคา
&#8220;TVO&#8221; ใจถึงขึ้นค่าจ้างขั้นต่ำ 320 บาท โอดราคาถั่วเหลืองโลกพุ่งบาทอ่อนทำต้นทุนพุ่งจ่อขอพาณิชย์ขึ้นราคาขายน้ำมันพืช
18 เม.ย. 2555

“TVO” ใจถึงขึ้นค่าจ้างขั้นต่ำ 320 บาท โอดราคาถั่วเหลืองโลกพุ่งบาทอ่อนทำต้นทุนพุ่งจ่อขอพาณิชย์ขึ้นราคาขายน้ำมันพืช 
นายสุเมธ ดำรงชัยธรรม รองกรรมการผู้จัดการ บริษัท น้ำมันพืชไทย (TVO) ผู้ผลิตและจำหน่ายน้ำมันถั่วเหลืองรายใหญ่ตรา “องุ่น” เปิดเผยว่า ปัจจุบันบริษัทได้ปรับขึ้นค่าจ้างให้กับพนักงานตามนโยบายรัฐบาลแล้ว โดยปรับขึ้นให้กับลูกจ้างรายวันทุกคนในอัตรา85 บาทต่อวัน ส่งผลให้ค่าจ้างขั้นต่ำของพนักงานของบริษัทสำหรับผู้ที่มีรายได้ต่ำสุดอยู่ที่วันละ 320 บาท 
นอกจากนี้ ยังขยับขึ้นเงินเดือนให้กับพนักงานรายเดือนตั้งแต่ตำแหน่งหัวหน้างานลงมาอีกคนละ 2,550 บาท ถือเป็นการปรับโครงสร้างเงินเดือนครั้งใหญ่ของบริษัทแม้จะทำให้ต้นทุนค่าแรงปรับขึ้นแต่ก็ไม่มากนัก และอยู่ในระดับที่รับได้หากเศรษฐกิจยังสามารถขยายตัวได้ในระดับนี้อีกทั้งรัฐบาลลดภาษีนิติบุคคลจาก 30% เหลือ 23% ซึ่งถือว่าชดเชยกันได้ 
“เราหวังว่าเมื่อคนมีรายได้เพิ่มขึ้น ก็สามารถใช้จ่ายได้มากขึ้น อาจจะหันมาใช้น้ำมันพืชจากถั่วเหลืองเพิ่มขึ้น” 
นายสุเมธ กล่าวว่า ความเสี่ยงในการทำธุรกิจตอนนี้คือราคาเมล็ดถั่วเหลืองที่ยังคงอยู่ในระดับสูงโดยขณะนี้ราคาเฉลี่ยอยู่ที่ 550570 เหรียญสหรัฐต่อตัน ประกอบกับค่าเงินบาทที่อ่อนค่ามาอยู่ที่ 31 บาท จากปีก่อนอยู่ที่ 29 บาท จะต้องใช้เงินในการนำเข้าถั่วเหลือง ยิ่งทำให้ต้นทุนสูงขึ้นเพราะถั่วเหลืองถือเป็นวัตถุดิบที่เป็นต้นทุนการผลิตเกือบ 90% 
อย่างไรก็ตามโชคดีที่ปีนี้กากถั่วเหลืองที่นำไปผลิตอาหารสัตว์มีราคาสูงขึ้น ทำให้บริษัทยังพอสามารถนำไปชดเชยกับต้นทุนราคาเมล็ดถั่วเหลืองที่สูงขึ้นได้ แต่หากสถานการณ์ของราคาเมล็ดถั่วเหลืองยังปรับขึ้นต่อไปไม่หยุด จนส่งผลกระทบต่อต้นทุนมากเกินไป บริษัทอาจจำเป็นต้องขอเข้าไปหารือกับกรมการค้าภายใน เพื่อขอปรับขึ้นราคาได้เพราะราคาน้ำมันพืชถือเป็นสินค้าควบคุม แต่ขณะนี้ยังไม่ได้ตัดสินใจขอดูสถานการณ์ก่อน หากสถานการณ์ดีขึ้นเราคงไม่ขอปรับขึ้น